Vriende se Werkersdagbraai eindig tragies | Maroela Media
Marius Müller, nasionale operasionele koördineerder van AfriForum, het Woensdag aan Maroela Media gesê die vriende het hul vakansiedag saam geniet en die middag op ŉ koppie op een van die drie mans se werkgewer se plaas gaan braai.
“Op die koppie is daar ŉ krans wat regaf loop. Een van die mans, vermoedelik in sy 30’s, het naby die krans gestaan toe hy vermoedelik oor los klippe geval het of daar moontlik klippe onder hom meegegee het. Hy het sowat 10 m tot 15 m na sy dood geval,” het Müller gesê.
Müller het gesê Ellisras se AfriForum-buurtwagtak is omstreeks 19:00 na die plaas ontbied om bystand te verleen.
“Die man is by paramedici se aankoms op die toneel dood verklaar, waarna daar ŉ reusepoging aangewend is om sy liggaam na die naaste pad te bring. Reddingswerkers het die man se liggaam met ŉ toustelsel terug tot op die koppie gehys, waarvandaan sy liggaam omstreeks middernag met ŉ bakkie na ŉ nabygeleë pad geneem is.”
Die polisie doen ŉ geregtelike doodsondersoek. Die lykskouing sal in Polokwane gedoen word.
Die man se naam is aan Maroela Media bekend, maar word weerhou aangesien al sy naasbestaandes nog nie van sy dood in kennis gestel is nie.
Hy is ongetroud, maar is verloof.
Jakoba · 6 maande gelede
Meegevoel aan ouers en verloofde sterkte.
Dis ‘n frats ongeluk en baie tragies. Innige meegevoel aan die familie, vriende en verloofde.
Toe ek die opskrif lees, toe het ek n aanval verwag. Sterkte aan sy familie en verloofde.